钦定古今图书集成/历象汇编/庶征典/第177卷 > 《漳河赤鲤赋》〈有序〉潘炎
## 钦定古今图书集成/历象汇编/庶征典/第177卷 > 《漳河赤鲤赋》〈有序〉潘炎

“景龙三年春二月，帝巡属县，至于襄垣。漳水有赤鲤跃” ，圣帝之瑞也。《赋》曰：

鱼在在藻兮跃于中流。吾君戾止兮乐我皇游。惟赤
鲤之呈祥，殊白鳞之入舟。非竹箭之危湍，无闻点额；
同昆明之望幸，非为吞钩。岂其为祥，必河之鲤。用表
皇族，克繁帝祉。虽云水物，宜紫鼍绿鳌之同身；是曰
元符，亦赤雁丹乌之可比。赪鳞耀彩，碧水无波，非应
瓠巴之清角，何言甯戚之高歌。周文之时跃于沼，汉
宣之代舞于河。且合符于图牒，宜入颂于猗那。岂徒镂甲葺鳞，下沿上溯，皆为俦匹，文鳐是喻。吐尚父之
兵钤，传远人之尺素。事称嘉瑞，匪琴高之所乘；诗有
乐胥，似相如之献赋。